L'article 9.29 de l'Estatut d'autonomia atribueix la competència exclusiva a la Generalitat de Catalunya en matèria d'esport i de lleure.
D'altra banda, mitjançant el Reial decret 901/1995, de 2 de juny, l'Administració de l'Estat va traspassar a la Generalitat de Catalunya les funcions i els serveis en matèria d'ensenyaments nauticoesportius i subaquaticoesportius, els quals van ser assignats al Departament d'Agricultura, Ramaderia i Pesca pel Decret 209/1995, d'11 de juliol.
El Reial decret 259/2002, de 8 de març, del Ministeri de Foment, pel qual s'actualitzen les mesures de seguretat per a la utilització de les motos nàutiques, estableix que els aspirants als títols de patró/ona de moto nàutica A i patró/ona de moto nàutica B, a més de superar l'examen teòric corresponent, han d'acreditar la superació d'un curs pràctic.
Per tal de desenvolupar aquesta previsió normativa cal establir les disposicions relatives a l'autorització i el funcionament dels centres que han d'impartir els esmentats cursos pràctics.
A proposta del conseller d'Agricultura, Ramaderia i Pesca i d'acord amb el Govern,
1.1 Els cursos pràctics per a l'obtenció dels títols de patró/ona de moto nàutica A i patró/ona de moto nàutica B s'han de fer en centres autoritzats.
1.2 Poden sol·licitar autorització per ser centres de pràctiques de motos nàutiques:
Les acadèmies autoritzades per a l'ensenyament de la nàutica d'esbarjo.
La Federació Catalana de Motonàutica.
1.3 Les acadèmies autoritzades per a l'ensenyament de la nàutica d'esbarjo, les escoles esportives nàutiques de motonàutica i la Federació Catalana de Motonàutica han de disposar d'una autorització específica de la Direcció General de Pesca i Afers Marítims per a la realització dels cursos a què fa referència l'apartat 1.1 d'aquest article.
1.4 La sol·licitud de l'autorització a què fa referència l'apartat 1.3 s'adreçarà a la Direcció General de Pesca i Afers Marítims.
A la sol·licitud s'adjuntarà la documentació que s'esmenta a l'article 2 d'aquest Decret.
Els centres que vulguin sol·licitar autorització per impartir els cursos pràctics de motos nàutiques han de presentar a la Direcció General de Pesca i Afers Marítims juntament amb l'imprès normalitzat de sol·licitud la documentació següent:
a) Una memòria que contingui la informació referent a:
Situació geogràfica del circuit de pràctiques i les seves dimensions.
Descripció de la base flotant mòbil o plataforma i/o de la/les embarcació/ons auxiliars.
Descripció i característiques tècniques dels dispositius remots d'aturada de les motos.
Desenvolupament del programa de pràctiques.
b) Fotocòpia compulsada de l'autorització necessària per a l'ocupació del domini públic maritimoterrestre emesa per l'òrgan competent de la Generalitat de Catalunya o de l'Administració General de l'Estat, segons correspongui.
c) Fotocòpia compulsada del document de registre i matriculació de les motos expedit per Capitania Marítima.
d) Fotocòpia compulsada del document que demostri la relació contractual del centre sol·licitant amb l'/la instructor/a.
e) Fotocopia compulsada de la titulació de monitor de motonàutica, de la titulació nauticoesportiva mínima de patró/ona de moto nàutica A i de la llicència de tècnic en vigor expedida per la Federació Catalana de Motonàutica.
f) Fotocòpia compulsada del/s despatx/os del/s vaixell/s auxiliars.
g) Fotocòpia compulsada de les pòlisses d'assegurances a què fa referència l'article 5 d'aquest Decret.
h) Fotocòpia compulsada de la designació de qui exerceix la direcció tècnica.
En cas que el centre utilitzi, en la seva totalitat o en part, recursos que no li siguin propis, s'ha de presentar també una fotocòpia compulsada del contracte de lloguer o assimilat que l'habiliti per a la utilització dels recursos esmentats.
3.1 L'autorització dels centres de pràctiques de motos nàutiques s'atorga mitjançant resolució del director o la directora general de Pesca i Afers Marítims.
El termini màxim per emetre la resolució esmentada és de tres mesos comptats des de la presentació de la sol·licitud, transcorregut el qual sense que s'hagi resolt i notificat, s'entendrà estimada.
3.2 Amb audiència prèvia de les persones interessades, la Direcció General de Pesca i Afers Marítims podrà acordar el cessament temporal de les activitats autoritzades per un període màxim de sis mesos en els centres que incompleixin algun dels requisits que van determinar la seva autorització.
3.3 Amb audiència prèvia de les persones interessades, la Direcció General de Pesca i Afers Marítims podrà acordar la resolució de l'autorització als centres en relació als quals s'hagi acordat el cessament temporal d'activitats un mínim de dues vegades en un període de dos anys.
3.4 Contra les resolucions de denegació de l'autorització, de cessament temporal i/o de resolució de l'autorització, les persones interessades podran interposar recurs d'alçada davant el conseller d'Agricultura, Ramaderia i Pesca.
Per ser autoritzats els centres de pràctiques de motos nàutiques han de tenir, com a mínim, la infrastructura següent:
a) Un circuit de pràctiques delimitat com a mínim per quatre balises o itinerari preestablert dins de la zona autoritzada per la Capitania Marítima per a la navegació de motos nàutiques.
b) Una base flotant mòbil, embarcació o plataforma que s'instal·larà després de la sortida del sol i es retirarà abans de l'ocàs a l'àrea del circuit de pràctiques que permeti:
Controlar el desenvolupament de les pràctiques.
L'atracament de les motos, en cas de necessitat.
Aturar una, algunes o totes les motos simultàniament, en cas que calgui, des d'un dispositiu remot.
c) Una embarcació que permeti el trasllat i l'evacuació de l'alumnat en cas d'accident.
d) Una dotació mínima de dos monitors de motonàutica, amb titulació mínima de patró/ona de moto nàutica A i llicència de tècnic vigent de la Federació Catalana de Motonàutica, que mantindran una relació contractual amb el centre autoritzat per impartir els cursos de pràctiques de motos nàutiques.
5.1 Per realitzar els cursos pràctics per a l'obtenció dels títols de patró/ona de moto nàutica A i patró/ona de moto nàutica B únicament es poden utilitzar les motos nàutiques d'esbarjo amb finalitat lucrativa inscrites a la llista 6a compresa a l'article 4.1 del Reial decret 1027/1989, de 28 de juliol, sobre abanderament, matriculació d'embarcacions i registre marítim, i amb la placa de normes de seguretat especificada a l'article 11 del Reial decret 259/2002, de 8 de març.
5.2 Totes les motos nàutiques que s'utilitzin per realitzar els cursos pràctics a què fa referència l'apartat anterior han de disposar d'un mecanisme de control remot que permeti als monitors la teledesconnexió del motor amb la finalitat d'evitar situacions de risc, col·lisions o conductes no adequades per part de l'alumnat.
Disposaran, igualment, d'un dispositiu d'home a l'aigua, ja sigui mitjançant l'assegurament al canell de l'alumne o per qualsevol altre sistema que provoqui la parada immediata del motor en cas de caiguda de l'alumne a l'aigua.
5.3 Per fer els cursos pràctics només es poden utilitzar motos nàutiques que tinguin la cobertura obligatòria de responsabilitat civil i la dels possibles accidents de l'alumnat en els termes que estableix a l'article 3.3 del Reial decret 259/2002, de 8 de març.
5.4 Les motos nàutiques han de dur en lloc visible una placa identificativa.
Les motos nàutiques dels monitors han de portar un disc blau, d'un mínim de 300 mm de diàmetre, amb una M blanca a dins, i les de l'alumnat un disc vermell de les mateixes mides amb una P blanca a dins.
6.1 Els centres de pràctiques de motos nàutiques autoritzats han de tenir coberta la responsabilitat civil imputable directa davant els usuaris dels serveis del centre o d'altres persones, per danys corporals i perjudicis econòmics que siguin conseqüència d'aquests danys ocasionats per l'activitat del centre.
La quantitat mínima a cobrir serà de 601.012 euros per sinistre i, en el cas que s'estableixi sublímit per víctima, aquesta no podrà ser inferior a 150.253 euros.
Si s'estableixen franquícies aniran a càrrec del contractant de l'assegurança.
6.2 Es faculta el conseller d'Agricultura, Ramaderia i Pesca per actualitzar periòdicament aquestes quantitats.
7.1 Durant el desenvolupament de les pràctiques en els centres autoritzats un monitor ha de controlar en tot moment des de la base flotant mòbil, embarcació o plataforma, les motos nàutiques utilitzades per l'alumnat.
7.2 La resta de monitors impartiran i seguiran les pràctiques realitzades per l'alumnat i és necessari, com a mínim, un monitor per cada quatre alumnes.
7.3 El monitor és el responsable, també, de garantir la seguretat a les pràctiques i de prestar els primers auxilis en cas de necessitat.
8.1 Els centres de pràctiques de motos nàutiques autoritzats han de disposar d'un/a director/a tècnic/a que ha d'estar en possessió del títol de monitor/a de motonàutica, del títol mínim nauticoesportiu de patró/ona de moto nàutica A i de la llicència de tècnic vigent de la Federació Catalana de Motonàutica.
8.2 Les funcions de la direcció tècnica són:
Mantenir tota la documentació preceptiva actualitzada i a disposició de l'administració competent.
Garantir l'estat operatiu i de seguretat de les motos nàutiques, dels equips de teledesconnexió, dels equips de protecció de l'alumnat i dels monitors, de les bases flotants i les plataformes, així com dels vaixells auxiliars.
Planificar i dirigir les pràctiques.
Coordinar les actuacions dels monitors i vetllar pel compliment de les normes i les disposicions que afectin l'activitat.
Vetllar perquè es compleixin les mesures que estableix l'article 9 d'aquest Decret.
Expedir els documents acreditatius de la superació dels cursos de pràctiques.
Trametre puntualment a l'Escola de Capacitació Nauticopesquera de Catalunya la informació especificada a l'article 10.1 d'aquest Decret.
9.1 Els cursos de pràctiques es faran des d'una localitat ubicada al litoral català.
9.2 Les pràctiques amb motos nàutiques a la mar solament es poden realitzar durant el període de llum diürna, és a dir, una hora posterior a la sortida del sol i una hora abans de l'ocàs i sempre en condicions de bona visibilitat i amb bon temps.
9.3 Les persones que realitzin el curs pràctic, navegaran en tot moment amb les motos nàutiques, seguint les instruccions dels monitors.
9.4 Durant la realització de les pràctiques, el circuit s'ha d'utilitzar exclusivament per al desenvolupament d'aquesta activitat.
9.5 Les persones que utilitzin les motos han de portar posada una armilla salvavides homologada, amb un mínim de 50 newtons.
9.6 Els cursos pràctics per obtenir les titulacions per governar motos nàutiques seran de tres hores de durada i s'hi desenvoluparà el programa que estableix l'annex III del Reial decret 259/2002, de 8 de març.
En funció del tipus de pràctiques, part del programa es realitzarà a terra però el temps real que l'alumne navegarà en moto nàutica en cap cas serà menor a una hora.
9.7 Els cursos de pràctiques es realitzaran d'acord amb les directrius que estableixi l'Escola de Capacitació Nauticopesquera de Catalunya.
9.8 Els cursos de pràctiques de motos nàutiques a la mar no es podran realitzar dins l'àmbit dels espais naturals protegits per la legislació vigent.
10.1 Per tal de millorar la seguretat de les persones que fan els cursos de pràctiques per obtenir les titulacions per governar motos nàutiques, i sense perjudici del que estableix l'administració competent en matèria de seguretat en la navegació i de la vida humana a la mar, els centres autoritzats han de sol·licitar al seu alumnat que, per realitzar les pràctiques, mostrin l'original o fotocòpia compulsada del certificat mèdic oficial que acrediti que l'/la interessat/ada reuneix les condicions psicofísiques disposades al quadre d'aptituds de l'annex I de la Resolució de 30 de desembre de 1997, de la Direcció General de la Marina Mercant (BOE núm. 8, de 9.1.1998); o fotocòpia compulsada de la llicència o permís de conducció acompanyat d'un informe d'un/a metge/essa o diplomat/ada en òptica en el qual se certifiqui que l'/la interessat/ada compleix el criteri 1.3 de l'annex I de la Resolució de 20 de desembre de 1997.
10.2 Abans de sortir a la mar a efectuar les pràctiques, els centres de pràctiques de motos nàutiques autoritzats han d'informar tot l'alumnat sobre els procediments i les normes d'actuació a seguir en cas d'accident i els riscos i les mesures preventives i de seguretat a aplicar en el desenvolupament de l'activitat.
Els centres de pràctiques de motos nàutiques han de lliurar a l'alumnat un document en què l'alumne declara que es presenta voluntàriament per realitzar el curs pràctic corresponent i que no té cap impediment físic o psíquic per dur a terme aquesta activitat.
Aquest document serveix, també, com a justificant que ha estat degudament informat sobre els procediments i les normes d'actuació a seguir en cas d'accident i els riscos i les mesures preventives i de seguretat a aplicar en el desenvolupament de l'activitat.
Aquest document, signat per l'alumne, s'annexarà al document de finalització del curs pràctic a què fa referència l'article 10.2 d'aquest Decret.
10.3 Els centres de pràctiques de motos nàutiques han de tenir un pla d'emergències i evacuació.
Al lloc de les pràctiques han de tenir una farmaciola i un manual de primers auxilis, així com una relació actualitzada i plastificada de centres hospitalaris, de capitanies marítimes, de centres de salvament marítim, de la Creu Roja, dels cossos de seguretat i de totes les entitats que puguin ser útils per a la seguretat i que siguin més properes al lloc de les pràctiques.
10.4 En el lloc de les pràctiques hi ha d'haver un equip operatiu de comunicacions que permeti avisar els centres d'emergència que calgui en cas d'accident.
Seguiment i acreditació dels cursos pràctics
11.1 Els centres de pràctiques de motos nàutiques autoritzats han de trametre mensualment a l'Escola de Capacitació Nauticopesquera de Catalunya, en imprès normalitzat que facilitarà l'esmentada Escola, informació sobre el nombre de cursos finalitzats i una relació, per a cada tipus de títol, de l'alumnat que ha superat els cursos de pràctiques, que haurà d'incloure el nombre d'hores efectives de pràctiques, amb indicació de les que s'han realitzat navegant, i el seu horari.
11.2 L'alumnat que hagi superat l'examen teòric i el curs de pràctiques podrà sol·licitar a l'Escola de Capacitació Nauticopesquera de Catalunya l'expedició del títol corresponent.
A la sol·licitud d'expedició s'hi adjuntarà un document emès pel centre autoritzat per impartir els cursos pràctics, que acrediti la finalització satisfactòria del curs pràctic realitzat.
S'estableix l'equivalència i la convalidació del curs pràctic per a l'obtenció dels títols per al govern de motos nàutiques amb les pràctiques establertes per la Federació de Motonàutica per obtenir el títol de monitor/a de motonàutica.